На основу члана 35. став 2. Закона о планирању и изградњи („Службени гласник РС”, бр. 72/09, 81/09 - исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 – др. закон и 9/20) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

# У Р Е Д Б У

О УТВРЂИВАЊУ ПРОСТОРНОГ ПЛАНА ПОДРУЧЈА ПОСЕБНЕ НАМЕНЕ ИНФРАСТРУКТУРНОГ КОРИДОРА ЖЕЛЕЗНИЧКЕ ПРУГЕ БЕОГРАД - НИШ

Члан 1.

Утврђује се Просторни план подручја посебне намене инфраструктурног коридора железничке пруге Београд – Ниш (у даљем тексту: Просторни план), који је одштампан уз ову уредбу и чини њен саставни део.

Члан 2.

Просторним планом утврђују се основе организације, коришћења, уређења и заштите подручја посебне намене подручја инфраструктурног коридора железничке пруге Београд – Ниш на деловима територија градова: Јагодина и Крушевац, градске општине Ниш „Црвени крстˮ и општина: Велика Плана, Лапово, Баточина, Ћуприја, Свилајнац, Параћин, Ћићевац, Варварин и Алексинац.

Члан 3.

Просторни план састоји се из текстуалног дела и графичких приказа.

Текстуални део Просторног плана објављује се у „Службеном гласнику Републике Србије”.

Графички прикази (рефералне карте) израђени у размери 1:50.000 су:

1. реферална карта број 1: Посебна намена простора;
2. реферална карта број 2: Инфраструктурни системи и заштита животне средине, природних и културних добара.

Графички приказ (реферална карта) израђена у размери 1:100.000 је реферална карта број 3: Спровођење Просторног плана.

Графички прикази (карте детаљне разраде) израђени у размери 1:2.500 су:

* 1. Деоница Велика Плана – Гиље, девијација од km 91+150 до km 94+139,50;
  2. Деоница Велика Плана – Гиље, девијација од km 114+250 до km 119+809,52 (лист 1 и лист 2);
  3. Деоница Велика Плана – Гиље, девијација од km 125+200 до km 133+850 (лист 1, лист 2 и лист 3);
  4. Деоница Параћин – Сталаћ, девијација од km 157+044.66 до km158+008.75;
  5. Деоница Параћин – Сталаћ, девијација од km 172+350 до km 173+435.38;
  6. Деоница Ђунис – Ниш (Трупале), девијација од km 199+987.25 до km 202+831,50 (лист 1 и лист 2);
  7. Деоница Ђунис – Ниш (Трупале), девијација од km 226+350 до km 229+650.

Графичке приказе из ст. 3 – 5. овог члана, израђене у 17 примерака, својим потписом оверава овлашћено лице органа надлежног за послове просторног планирања.

Члан 4.

Просторни план представља основ за директно спровођење издавањем локацијских услова, израду техничке документације, формирање грађевинских парцела јавних намена, прибављање дозвола, односно стварање услова за модернизацију и реконструкцију постојеће железничке пруге Београд – Ниш (двоколосечних деоница Велика Плана - Гиље, Параћин - Сталаћ и Ђунис - Ниш (Трупале)), за одвијање саобраћаја брзинама до 160 km/h, у складу са законом којим се уређују планирање и изградња.

Уређење, грађење, коришћење и заштита подручја посебне намене спроводиће се сагласно решењима из Просторног плана.

Просторни план представља плански основ за издавање локацијских услова, утврђивање јавног интереса и спровођење поступка експропријације и израду пројеката парцелације и препарцелације за простор у обухвату детаљне разраде, као и за израду других планова детаљне регулације и урбанистичких пројеката.

На делу обухвата Просторног плана у којем се задржава постојеће стање важе постојећи плански документи. На делу који је утврђен као заштитни пружни појас примењују се важећи просторни и урбанистички планови који нису у супротности са планским решењима из Просторног плана. Остала планска решења ван подручја посебне намене спроводиће се по смерницама из просторних планова јединица локалне самоуправе.

Члан 5.

Графички прикази из члана 3. ст. 3 – 5. ове уредбе, чувају се трајно у Влади (један комплет), Министарству грађевинарства, саобраћаја и инфраструктуре (два комплета), граду Јагодини (један комплет), граду Крушевцу (један комплет), градској општини Ниш „Црвени крстˮ (један комплет), општини Велика Плана (један комплет), општини Лапово (један комплет), општини Баточина (један комплет), општини Ћуприја (један комплет), општини Свилајнац (један комплет), општини Параћин (један комплет), општини Ћићевац (један комплет), општини Варварин (један комплет), општини Алексинац (један комплет) и привредном друштву „Инфраструктура жeлезнице Србије” а.д. (два комплета).

Члан 6.

Документациона основа планског документа израђује се у два примерка (у аналогном и дигиталном формату) и трајно се чува у министарству надлежном за послове просторног планирања.

Члан 7.

Просторни план је доступан заинтересованим лицима, у електронском облику, преко Централног регистра планских докумената, који води орган надлежан за послове државног премера и катастра.

Члан 8.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:110-6796/2020

У Београду, 27. августа 2020. године

ВЛАДА

ПРЕДСЕДНИК

Ана Брнабић